Þarf ekki að borga 27 milljóna yfirdrátt Landsbankinn mbl.is / Hjörtur Karlmaður sem tók yfirdráttarlán hjá Landsbankanum í byrjun árs 2008 að upphæð 30 milljón japönsk jen þarf ekki að greiða bankanum til baka . Dæmdi Héraðsdómur Reykjavíkur í málinu fyrir helgi . Sagði maðurinn að bankinn hefði neitað honum um að selja hlutabréf í bankanum sjálfum sem voru veð fyrir yfirdráttarláninu þegar hann vildi gera skuldina upp um sumarið 2008 . Landsbankinn fór fram á að maðurinn greiddi 27 milljónir króna vegna skuldarinnar . Sagði maðurinn að um sumarið 2008 hefði verið gert veðkall vegna skuldarinnar . Hefði bankinn ráðlagt honum að selja hlutabréf sem hann átti , en sjálfur vildi hann selja öll hlutabréfin sem hann átti í Landsbankanum og gera skuldina upp . Sagði maðurinn að starfsmenn bankans hefðu mælst eindregið gegn því . Maðurinn skoraði meðal annars á bankann að leggja fram hljóðritanir af samtölum hans við starfsmenn bankans frá þessum tíma . Byggði hann á því að snúa yrði sönnunarbyrðinni við þar sem bankinn vildi ekki verða við því . Sagði hann bankann hafa nýtt sér aðstæður hans til að gæta að hagsmunum bankans en ekki sín . Þetta hefði verið gróf misnotkun á aðstöðumun og þá hefði hann verið blekktur með rangri ráðgjöf . Sagði hann starfsmenn bankans hafa ýtt honum út í skuldsetningu á forsendum sem hefðu ekki staðist . Hefði bankinn selt bréfin eins og hann vildi sjálfur hefði verið hægt að gera upp allar kröfur bankans . Í dómi héraðsdóms kemur fram að fullvíst megi telja að manninum hafi ekki dottið í hug það lánsform sem valið var , þ.e. yfirdráttarlán í jenum . Því verði að telja að starfsmenn bankans hafi ráðlagt honum eins og hann haldi fram . Segir dómurinn að útskýringar bankans á því af hverju engar upptökur hafi verið lagðar fram séu „ fyrirsláttur sem er að engu hafandi “ . Hafði bankinn sagt að maðurinn yrði að veita nákvæmari upplýsingar svo hægt væri að finna símtölin . Því kemst dómurinn að þeirri niðurstöðu að það teljist sannað að maðurinn hafi beðið um að skuld hans yrði gerð upp með sölu verðbréfanna sem voru í vörslu bankans en honum hafi verið ráðlagt að gera ekki . Þá segir dómurinn að bankinn hafi vísvitandi reynt að koma í veg fyrir lækkun hlutabréfa í bankanum þetta árið : „ Alþekkt er nú að á árinu 2008 unnu forsvarsmenn Landsbanka Íslands að því að hindra að hlutabréf í bankanum lækkuðu í verði . Sú ákvörðun stefnda að selja ekki bréf sín í janúar 2008 , heldur að taka lán í formi yfirdráttar , féll að þessum fyrirætlunum bankans . Ekki er neitt upplýst um hvort stefndi hafi haft tekjur í japönskum jenum eða átt peningalegar eignir í þeirri mynt . Forsendur fyrir þessari ákvörðun hans eru með öllu óútskýrðar , “ segir í dómnum .